Rock-drengene bag mega-hits som 'Silverflame' og 'Waterline' er tilføjet Nibe-programmet sammen med Stine Bramsen og flere andre.

Det er en stolt festivalleder, som i dag kan præsentere et nyt topnavn til Nibe Festival 2016. - Med udsolgt af onsdagsbilletter og med partout-billetter, der sælger som varmt brød, er det en ære at smide yderligere fem navne på plakaten til det, der tegner til at blive en fuldstændig uforglemmelig Nibe Festival, siger en glad Peter Møller Madsen. Af de allerede offentliggjorte navne kan nævnes Volbeat, Magtens Korridorer, Suspekt, Christopher og Krebsfalch. I dag blev listen så udvidet med Dizzy Mizz Lizzy, Stine Bramsen, Phlake og Gilli. - Det er 20 år siden, Dizzy Mizz Lizzy udgav deres sidste plade, og sidst de gæstede festivalen, var det en lektion i rockens historie, og numre som ”Silverflame” og ”Waterline” blæste skovens træer omkuld, jubler Peter Møller Madsen. Version 2016 af Nibe Festival nærmer sig med hastige skridt, og der er i skrivende stund 162 dage til, at portene åbnes til festivalpladsen.